《田家四事 耘》
宋代·方一夔

良苗已入土，田间水沄沄。昨夜苗根发，翳叶如烟云。

草生害我苗，匝月一再耘。是时人苦热，出门天未昕。

郁蒸体流膏，爬捽手生皲。手荼拥根节，腰草驱蝇蚊。

青青衿佩子，从事哀我勤。哀我勤自乐，尔非沮溺群。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。